Diari Oficial de la Generalitat Valenciana


Sumari del DOGV 5806, del 15-07-2008 (2008/8734)

ORDE de 7 de juliol de 2008, de la Conselleria d'Educació, per la qual s'aproven les bases reguladores i el procediment general per a la concessió d'ajudes per al desenrotllament de programes de qualificació professional inicial.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5806

Data del DOGV
:   15-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8734


Data del document
:   07-07-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * associació professional
    * organització no governamental
    * legislació
    * centre d'ensenyament
    * administració local
    * empresa
    * ensenyament professional
    * qualificació professional
    * sindicat

ORDE de 7 de juliol de 2008, de la Conselleria d'Educació, per la qual s'aproven les bases reguladores i el procediment general per a la concessió d'ajudes per al desenrotllament de programes de qualificació professional inicial. [2008/8734]
L'apartat 1 de l'article 30 de la Llei Orgànica 2/2006, de 3 de maig, d'Educació, establix que correspon a les administracions educatives organitzar Programes de Qualificació Professional Inicial, destinats a l'alumnat major de setze anys, complits abans del 31 de desembre de l'any de l'inici del programa que no hagen obtingut el títol de Graduat en Educació Secundària Obligatòria. Excepcionalment, i amb l'acord d'alumnes i pares o tutors, la mencionada edat podrà reduir-se a quinze anys per a aquells que complisquen el que preveu l'article 27.2.
Al seu torn en l'apartat 5 de l'esmentat article s'indica que podran participar en estos programes els centres educatius, les corporacions locals, les associacions professionals, les organitzacions no governamentals i altres entitats empresarials i sindicals, davall la coordinació de les administracions educatives.
L'Orde de la Conselleria d'Educació de 19 de maig de 2008, per la qual es regulen els programes de qualificació professional inicial a la Comunitat Valenciana, establix en els articles 6, 7, 8 i 22 que les entitats podran sol·licitar subvencions per al desenrotllament de cada una de les seues modalitats de programes.
La Llei 38/2003, de 17 de novembre, General de Subvencions, en l'article 3.3 establix que els preceptes d'esta que constituïsquen legislació bàsica, s'apliquen a l'activitat subvencional de les administracions de les comunitats autònomes, així com als organismes públics i les restants entitats de dret públic amb personalitat jurídica pròpia vinculades o dependents d'estes.
Així mateix, seran aplicables a les bases reguladores contingudes en la present orde el Decret Legislatiu de 26 de juny de 1991, pel que s'aprova el Text Refós de la Llei d'Hisenda Pública de la Generalitat Valenciana i el Reglament General de Subvencions aprovat pel Reial Decret 887/2006, de 21 de juliol.
Per tot això, de conformitat amb el informe del Consell Valencià de Formació Professional i en virtut de les competències conferides per l'article 28.e) de la Llei 5/1983, de 30 de desembre, del Consell,
ORDENE
Article 1. Objecte, àmbit i gestió
1. L'objecte de la present orde és establir les bases reguladores per a concedir les ajudes per als programes de qualificació professional inicial previstos en l'Orde de 19 de maig de 2008, de la Conselleria d'Educació, per la qual es regulen els programes de qualificació professional inicial en la Comunitat Valenciana.
2. Tots els programes regulats en la present orde tindran caràcter gratuït per a l'alumnat participant.
3. Els programes subvencionats hauran de realitzar-se dins de l'àmbit territorial de la Comunitat Valenciana, segons allò que s'ha regulat en esta orde.
Article 2. Accions susceptibles d'ajuda i naturalesa de les ajudes
1. Les ajudes previstes en esta disposició tindran la naturalesa jurídica de subvencions públiques, aniran destinades al finançament total o parcial dels programes de qualificació professional inicial que es realitzen a l'empara d'esta i es distribuiran en dos fases, de conformitat amb el que disposen els articles 7, 10 i 11 de la present orde.
2. En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present orde no necessita ser notificada a la Comissió Europea perquè no reunix tots els requisits de l'apartat 1 de l'article 87 del Tractat CE. No tots els seus destinataris tenen la condició d'empresa i, en tot cas, les subvencions que s'han de concedir no reporten cap avantatge econòmic ni es falseja pel fet d'atorgar-se la competència, ja que no afecta intercanvis comercials.
Article 3. Modalitats
Les subvencions es concediran per a la realització de les següents modalitats de programes:
a) Aules de qualificació professional inicial.
b) Tallers de qualificació professional inicial.
c) Programes de qualificació professional inicial-especial.
d) Aules i tallers polivalents.
Article 4. Entitats beneficiàries
1. Podran ser beneficiàries de les subvencions previstes en la present orde les entitats que s'assenyalen en els articles 6, 7, 8 i 21 de l'Orde de 19 de maig de 2008 que no tinguen la consideració de centres docents públics, per a cada una de les modalitats previstes en l'apartat anterior. Estes són, doncs, els ajuntaments, mancomunitats, diputacions, centres docents concertats i entitats o associacions sense ànim de lucre.
2. En tot cas, els perceptors de les distintes ajudes hauran de tindre personalitat jurídica pròpia i reunir els requisits generals següents, que hauran de complir amb anterioritat a la finalització del termini de presentació de sol·licituds:
a) Estar al corrent de les seues obligacions tributàries i de Seguretat Social en aplicació dels articles 22 i 23 del Reial Decret 887/2006, de 21 de juliol, pel que s'aprova el Reglament de la Llei 38/2003, General de Subvencions.
b) Haver complit les obligacions adquirides si s'hagueren percebut altres subvencions de la Generalitat en matèria d'accions formatives semblants en l'exercici anterior.
c) Acreditar capacitat suficient en mitjans materials, humans i organitzatius per a complir els objectius establits en el programa.
d) No estar incursos en les causes de prohibició previstes en l'article 13 de la Llei 38/2003, de 17 de novembre, General de Subvencions.
e) Les entitats sense ànim de lucre hauran d'acreditar documentalment estar inscrites en els registros corresponents.
3. Els programes hauran de ser organitzats i impartits pel mateix sol·licitant. No s'admet la subcontractació.
Article 5. Convocatòria, presentació de sol·licituds i termini
1. Les subvencions es convocaran mitjançant una orde de la Conselleria d'Educació, en la mesura que existisca crèdit adequat i suficient. El termini per a presentar les sol·licituds serà d'un mes a comptar de l'endemà de la publicació de la dita convocatòria en el Diari Oficial de la Comunitat Valenciana.
2. Les sol·licituds per a l'obtenció de les subvencions acollides a les modalitats d'aules de qualificació professional inicial, tallers de qualificació professional inicial, programes de qualificació professional inicial-especial, aules i tallers polivalents hauran de dirigir-se a la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, i es presentaran per mitjà dels impresos de models normalitzats (annex IV), en les corresponents direccions territorials d'Educació o en qualssevol altra de les formes establides en l'article 38.4 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú.
Article 6. El projecte socioeducatiu i la documentació
1. Junt amb la sol·licitud indicada en l'apartat quint d'esta orde, les entitats que sol·liciten subvencions per al desenrotllament de programes de qualificació professional inicial presentaran la documentació següent:
A) El projecte socioeducatiu (annex V)
B) Documentació general
C) Dades bancàries
A) El projecte socioeducatiu del programa
Haurà d'elaborar-se un projecte socioeducatiu per cada programa que se sol·licite atenent el que disposa l'article 16 de l'Orde de 19 de maig de 2008, i segons el model normalitzat que apareix en la pàgina web de la Conselleria d'Educació en què, entre altres, consten els apartats següents:
Dades de l'entitat sol·licitant i del programa sol·licitat: Modalitat i denominació del programa, obtingudes del catàleg de qualificacions de nivell 1 que figura en la pàgina web de la Conselleria d'Educació.
0. Justificació i necessitat del programa
1. Trajectòria de l'entitat
1.1 Experiència en el desenrotllament i impartició de programes de qualificació professional inicial i de garantia social.
1.2 Trajectòria en l'orientació i la gestió de la prosecussió d'estudis del seu alumnat.
1.3 Trajectòria en la inserció laboral del seu alumnat.
2. Infraestructura
2.1 Instal·lacions.
2.2 Equipament.
2.3 Condicions ambientals, higienicosanitàries i de seguretat.
3. Recursos tecnicopedagògics
3.1 Disseny curricular.
3.2 Metodologia.
3.3 Professorat.
4. Pressupost econòmic amb avaluació dels costos següents
Part A) Professorat.
Part B) Gastos generals.
Part C) Inversions.
B) Documentació general. Es presentarà la següent documentació per entitat, amb independència del nombre de programes sol·licitats:
a) Certificació acreditativa de les fonts de finançament d'aquella part del projecte que no subvencione la Conselleria d'Educació.
b) Certificació acreditativa d'estar al corrent de les seues obligacions tributàries i enfront de la Seguretat Social, en els termes establits en els articles 22 i 23 del Reial Decret 887/2006, de 21 de juliol, pel que s'aprova el Reglament de la Llei 38/2003, General de Subvencions, la vigència dels quals s'haurà d'estendre a la data de finalització del termini de presentació de sol·licituds.
c) Testimoni judicial, certificats telemàtics o transmissions de dades, o certificació administrativa de no estar incursos en les causes de prohibició previstes en l'article 13 de la Llei 38/2003. Quan no puguen ser expedits per l'autoritat competent, podran ser substituïts per una declaració responsable atorgada davant d'una autoritat administrativa o notari públic (annex III).
d) Fitxa de Manteniment a Tercers (annex VI).
e) Altres documents:
- Documentació acreditativa i identificativa del sol·licitant i del seu representant legal.
- Documentació d'identificació fiscal del sol·licitant.
- Acreditació de la inscripció de l'entitat en el registre corresponent.
- En cas que l'entitat promotora siga una entitat territorial pública, certificació de l'acord de l'òrgan competent que autoritze la sol·licitud.
- Acreditació, si és el cas, de l'experiència de l'entitat en l'atenció, formació i inserció de jóvens amb necessitats educatives especials.
- Relació d'un mínim de tres empreses amb què l'entitat haja establit contacte amb vista a la realització del mòdul de formació en centres de treball del seu alumnat.
C. Dades de domiciliació bancària
1. Segons el model facilitat a este efecte de fitxa de manteniment de tercers, llevat que ja conste en la Conselleria d'Educació, i en este cas s'hi haurà de fer referència expressa per escrit.
2. Quan la sol·licitud no reunisca els requisits assenyalats en l'article 70.1 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb esta orde, siga exigible, es requerirà la persona interessada perquè, en el termini de 10 dies, esmene la falta o acompanye els documents preceptius, i se li indicarà que, si no ho fa així, es considerarà que desistix de la seua petició, després d'emetre una resolució, que haurà de ser dictada en els termes que preveu l'article 42 de la Llei 30/92 de 26 de novembre.
3. En cas que els documents que han d'acompanyar la petició de concessió de les ajudes ja estiguen en poder de qualsevol òrgan de l'administració actuant, la persona sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que faça constar per escrit la data i l'òrgan o dependència en què van ser presentats i que no hagen transcorregut mes de cinc anys des de la finalització del procediment a què corresponguen.
En els supòsits d'impossibilitat material d'obtindre el document, l'òrgan competent podrà requerir que la persona sol·licitant el presente o, si no pot fer-ho, que acredite per altres mitjans els requisits a què es referix el document.
Article 7. Costos elegibles
Els costos elegibles es distribuiran en:
Part A. Professorat i control de docència
Part B. Gastos generals
Part C. Inversions
1. Part A. Professorat i control de la docència
La contractació del professorat es formalitzarà l'1 de setembre a fi de poder fer, si és el cas, els exàmens de recuperació i les tasques prèvies a l'inici del curs.
Així mateix, a fi que el professorat puga realitzar les tasques de final de curs, la seua contractació acabarà el 30 de juny.
En este apartat es podran imputar els costos següents:
a) Salaris del professorat: docència, incloent-hi les hores lectives i les hores de tutoria, les tasques prèvies i finals de l'acció formativa. Els professors podran dedicar un màxim de dos hores diàries per a activitats complementàries a la docència, sempre que es justifiquen documentalment els salaris amb les corresponents nòmines, i després de presentar una memòria subscrita pel representant legal de l'entitat beneficiària en què s'acredite el tipus d'activitat exercida en eixe horari i la seua necessitat.
b) Gastos de la Seguretat Social a càrrec de l'entitat promotora quan haja contractat els professors en règim de dret laboral, amb obligació de la seua afiliació i/o alta en la Seguretat Social.
Únicament s'admetran justificants de pagament a persones físiques, tant si el servici ha sigut prestat pel personal de la mateixa entitat promotora, com si s'ha contractat una prestació de servicis professionals amb persones alienes a esta.
2. Part B. Gastos generals
Comprendrà els gastos d'organització o institucionals. Es classifiquen en costos indirectes i costos directes.
a) Costos indirectes:
- Gastos d'assegurances d'accidents de l'alumnat, que comprendrà l'accident in itinere i els succeïts en les pràctiques no laborals.
- Gastos per assegurança de responsabilitat civil de formadors i alumnat.
- Gastos de personal directiu i administratiu atribuïbles al desenrotllament de l'acció formativa. La contractació d'estos professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte indicant els costos que s'imputen a càrrec del programa. En cap cas este gasto podrà superar el 20% de la part B que figure en la resolució de concessió.
- Gastos de publicitat dels programes de qualificació professional inicial, que responguen a les actuacions realitzades en compliment del que disposa l'article 16 de la present orde.
- Gastos de lloguers, tant d'instal·lacions com de maquinària lligada directament a la docència.
- Gastos d'energia elèctrica, combustible i, en general, manteniment de les instal·lacions i equips docents.
- Gastos de comunicació (fax, telèfon, connexió a Internet, etc.).
- Gastos de desplaçament del professorat derivats de la seua assistència a reunions de coordinació i/o trobades convocades per la Conselleria d'Educació.
b) Costos directes:
- Material consumible adquirit per al desenrotllament de la docència no recuperable a la finalització del programa de qualificació professional inicial, i relatiu a les distintes àrees que integren esta acció formativa.
- Altres costos: compra de material didàctic; gastos de recopilació i impressió de materials d'ensenyança; gastos d'activitats complementàries amb l'autorització prèvia de la Direcció General d'Avaluació, Innovació i de la Qualitat Educativa i de la Formació Professional.
3. Part C. Inversions
Es podran imputar els gastos en instal·lacions i material inventariable, només realitzables en la primera fase i a càrrec de transferències de capital del pressupost corresponent a l'exercici en què s'inicia el curs.
Les entitats podran sol·licitar fins a un màxim de 4.500 i 10.000 euros, segons donen continuïtat a accions formatives semblants implantades en cursos anteriors o pretenguen implantar el programa sol·licitat per primera vegada, respectivament. Les dites quanties podran ser actualitzades en les successives convocatòries d'ajudes quan siga procedent.
Qualsevol tipus d'inversions que se sol·liciten hauran de tindre una relació directa amb la qualificació o les qualificacions professionals objecte del programa de qualificació professional sol·licitat i detallar-se en el projecte socioeducatiu. Quan es tracte d'obres que exigisquen projecte tècnic, este haurà de sotmetre's a informe de l'Oficina de Supervisió de Projectes o de tècnics designats per la Conselleria d'Educació, en els termes que preveu l'article 46.3 del Text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
4. El finançament dels costos previstos per este apartat es realitzarà a càrrec dels pressupostos de la Conselleria d'Educació que s'establisquen anualment per al desenrotllament dels programes de qualificació professional inicial.
5. L'import de les subvencions previstes en la present orde en cap cas podrà ser d'una quantia tal que, aïlladament o en concurrència amb altres subvencions, ajudes, ingressos, o recursos d'altres administracions públiques o d'altres ens públics o privats, nacionals o internacionals, supere el cost del projecte. En el cas de rebre subvencions o ajudes per a l'acció formativa, el representant de l'entitat certificarà la seua quantitat i origen. Quan l'import de les subvencions percebudes per l'entitat supere el cost de l'activitat a desenrotllar per esta i la subvenció principal siga de la Generalitat, correspondrà el reintegrament de l'excés obtingut sobre el cost de l'activitat.
Article 8. Quantia de la subvenció
La subvenció a concedir per transferències corrents o transferències de capital, tant en la primera com en la segona fase de les modalitats de programes de qualificació professional inicial previstes en esta orde, s'establirà d'acord amb els següents mòduls econòmics, actualitzables en les successives convocatòries quan corresponga:
Part A: un màxim de 2 euros per hora i alumne i d'un màxim de 3 euros per hora i alumne en el cas d'alumnat amb necessitats educatives especials.
Part B: un màxim de 1,50 euros per hora i alumne.
Part C:
- un màxim de 10.000 euros per projecte nou,
- un màxim de 4.500 euros per projecte de continuïtat.
Article 9. Instrucció del procediment
1. A fi de valorar les sol·licituds de programes de qualificació professional inicial es crea una comissió de valoració de programes de qualificació professional inicial, que valorarà totes i cada una de les distintes modalitats, tenint en compte la distribució territorial de les sol·licituds, i el funcionament de la qual es regirà pel règim previst per als òrgans col·legiats en el capítol II del títol II de la Llei 30/92, de Règim Jurídic de les Administracions Públiques i del Procediment Administratiu Comú.
2. La seua composició serà la següent:
- President: el/la cap d'Àrea de Formació Professional.
- Vocals:
- Cap de Secció de Programes de Qualificació Professional Inicial.
- Un representant de la Inspecció Educativa.
- Tres vocals nomenats pel directora/a general d'Avaluació, Innovació i Qualitat Educativa i de la Formació Professional d'entre funcionaris docents.
- Un tècnic de la Secció de Programes de Qualificació Professional Inicial, que actuarà com a secretari.
3. A les reunions de la Comissió de Valoració podran assistir, amb veu però sense vot, dos representants dels sindicats més representatius.
4. La Comissió de Valoració de programes de qualificació professional inicial supervisarà inicialment el compliment dels requisits previstos en la present orde i realitzarà la valoració formal i material de les sol·licituds presentades en funció dels criteris de valoració que es detallen en l'annex I d'esta orde. Finalment, proposarà l'atorgament o denegació de les subvencions previstes en esta orde.
5. La Comissió de Valoració proposarà la quantia del mòdul econòmic a aplicar a cada programa, tant en la primera com en la segona fase.
6. En cas que queden sol·licituds de programes de qualificació professional inicial presentades a l'empara de la corresponent orde de convocatòria, valorades positivament d'acord amb el procediment establit, i que no hagen pogut ser ateses per falta de disponibilitat pressupostària, estes es constituiran en llista de reserva degudament ordenada, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de renúncies a subvencions concedides.
7. La Comissió de Valoració podrà proposar la denegació de les ajudes en la segona fase, en cas que es produïsca algun incompliment greu durant el desenrotllament de la primera fase del programa de qualificació professional inicial.
Article 10. Òrgan competent per a resoldre
1. L'òrgan competent per a resoldre el procediment de concessió de subvencions per al desenrotllament dels programes de qualificació professional inicial és la Direcció General d'Avaluació, Innovació i de la Qualitat Educativa i de la Formació Professional.
2. El mencionat òrgan resoldrà en dos fases l'atorgament o la denegació de les subvencions previstes en esta orde.
3. El termini màxim de resolució i notificació serà, per a la primera fase, de tres mesos des de l'endemà de la publicació de l'orde de convocatòria de subvencions a programes de qualificació professional inicial.
Transcorregut el termini per a dictar i notificar la resolució corresponent a la primera fase, podrà entendre's desestimada la sol·licitud per silenci administratiu, en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que subsistisca l'obligació legal de resoldre sobre la petició formulada.
4. La primera fase començarà l'1 de setembre i finalitzarà el 31 de desembre de l'any d'inici del programa.
5. La segona fase començarà l'1 de gener i finalitzarà el 30 de juny de l'any següent al de l'inici del programa.
6. Als efectes lectius, la data de començament i finalització del programa coincidirà amb la que s'establisca en el calendari escolar per a l'Educació Secundària Obligatòria cada curs.
7. La resolució de la segona fase estarà condicionada a la justificació correcta i la realització de la primera fase. Serà necessari l'informe favorable de la Inspecció Educativa sobre la realització de la primera fase. El termini per a la resolució d'esta segona fase serà de dos mesos des de la publicació en el Diari Oficial de la Comunitat Valenciana de la totalitat de les línies de crèdit i de l'import global màxim destinat a la concessió de les subvencions previstes en la present orde.
La concessió de la subvenció per a la primera fase no implica cap obligació per a la Generalitat quant al finançament de la segona fase tot i que, en este cas, la Conselleria d'Educació adoptarà les mesures necessàries perquè l'alumnat afectat reba les ensenyances corresponents.
8. Les resolucions de concessió de subvencions contindran, com a mínim, els punts següents:
a) Identificació de la persona beneficiària.
b) Denominació del programa.
c) Localitat i comarca d'impartició.
d) Modalitat.
e) Nombre d'alumnes.
f) Subvencions atorgades a càrrec dels pressupostos de la Conselleria d'Educació, per al finançament dels gastos previstos per la present orde, desglossades per conceptes.
g) Qualssevol altres especificacions que es considere oportú incorporar en cada cas concret.
9. En totes les modalitats dels programes de qualificació professional inicial es publicaran en el Diari Oficial de la Comunitat Valenciana les subvencions concedides.
10. Les resolucions que dicte el conseller d'Educació o l'òrgan en qui delegue, a l'empara de la present orde, esgoten la via administrativa i contra estes podrà interposar-se potestativament recurs de reposició en el termini d'un mes a comptar de l'endemà de la seua publicació o notificació, de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació o publicació de la resolució, d'acord amb el que establix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. No obstant això, d'acord amb el que disposa l'article 44.1, 2 i 3 de la Llei 29/1998 mencionada, les administracions públiques interessades no podran interposar recurs en via administrativa, sense perjuici de la possibilitat de formular requeriment previ a la via jurisdiccional.
Article 11. Pagament de la subvenció
1. El pagament de la subvenció per al desenrotllament de la primera fase s'efectuarà tenint en compte el següent:
a) Costos imputables als gastos de transferències corrents de la primera fase indicats com a part A i B en l'article 7 d'esta orde.
Una vegada començat el programa, i complida per l'entitat l'obligació d'aportar la documentació d'inici prevista en l'article 14 de la present orde, es podrà procedir a la bestreta del màxim legal d'un 40% de la subvenció concedida corresponent a transferències corrents en el cas d'entitats públiques, o del màxim legal que, si és el cas, establisquen les disposicions legals aplicables, sense que siga exigible l'aportació d'aval bancari, d'acord amb l'exempció prevista en l'article 47 bis del Text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
Quan es tracte d'entitats sense ànim de lucre i en virtut del que establix l'esmentat article, l'entitat sol·licitant haurà de garantir la dita bestreta del 40%, o del que legalment s'establisca, per mitjà de l'aportació d'aval bancari.
En tot cas, l'aval haurà d'estar constituït amb renúncia al benefici d'excussió o amb caràcter solidari.
El percentatge restant de la subvenció en concepte de transferències corrents es farà efectiu al finalitzar esta primera fase i després que l'entitat beneficiària del programa presente la declaració de gastos, firmada pel representant de l'entitat, i la justificació dels gastos indicats en la declaració anterior. La dita justificació de gastos haurà de realitzar-se abans del 7 de gener de l'exercici següent al de l'inici del programa.
Les entitats públiques podran presentar la declaració dels costos socials i les nòmines corresponents al mes de desembre per mitjà d'un escrit del secretari de la corporació en què queden expressades les quantitats exactes a este efecte i el compromís de presentar els corresponents documents compulsats abans del 10 de febrer següent. En el cas de les entitats sense ànim de lucre, la dita declaració l'haurà de fer el representant de l'entitat.
b) Costos imputables a les transferències de capital (inversions) indicats com a part C en l'apartat sèptim d'esta orde.
El pagament de les subvencions atorgades en concepte d'inversions es realitzarà contra la certificació d'obra, en els termes que preveu l'article 47 bis 1.d) del Text refós de la Llei d'Hisenda Pública de la Generalitat Valenciana, o després de presentar la factura de l'adquisició d'equipament. L'entitat haurà d'aportar una memòria d'actuacions en la sol·licitud de subvenció i comprometre's a realitzar les inversions i justificar-les abans del 30 d'octubre.
2. El pagament de la subvenció per al desenrotllament de la segona fase inclou els costos imputables als gastos de transferències corrents distribuïts entre la part A i la part B, segons el que disposa l'article 7 d'esta orde.
Quan l'entitat presente la documentació corresponent a esta segona fase prevista en l'article 14 d'esta orde, es podrà procedir a la bestreta d'un 40% de la subvenció concedida, o del percentatge màxim que legalment puga establir-se, corresponent a transferències corrents en el cas d'entitats públiques, sense que siga exigible l'aportació d'aval bancari, d'acord amb l'exempció prevista en l'article 47 bis del Text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
Quan es tracte d'entitats sense ànim de lucre i en virtut del que establix l'esmentat article, l'entitat sol·licitant haurà de garantir la dita bestreta del 40%, o del que legalment puga establir-se amb caràcter màxim, per mitjà de l'aportació d'aval bancari.
En tot cas, l'aval haurà d'estar constituït amb renúncia al benefici d'excussió o amb caràcter solidari.
El percentatge restant de la subvenció en concepte de transferències corrents es farà efectiu al finalitzar esta segona fase i després que l'entitat beneficiària del programa presente la declaració de gastos, firmada pel representant de l'entitat, i la justificació dels gastos indicats en la declaració anterior. La dita justificació de gastos haurà de realitzar-se abans del 10 de juliol de cada any.
3. Quan les activitats del programa de qualificació professional inicial hagen sigut finançades amb la subvenció i, a més, amb fons propis o altres subvencions o recursos, haurà d'acreditar-se en la justificació l'import, procedència i aplicació d'estos fons a les activitats subvencionades.
Article 12. Obligacions de les entitats beneficiàries
1. Són obligacions de les entitats beneficiàries:
a) Realitzar el programa de qualificació professional inicial subvencionat d'acord amb l'Orde de la Conselleria d'Educació de 19 de maig de 2008, per la qual es regulen els programes de qualificació professional inicial en la Comunitat Valenciana, i amb la present orde, segons els requisits i condicions que figuren en l'orde de convocatòria, en la resolució d'aprovació i, en el que no contradiga cap de les anteriors, en el projecte socioeducatiu d'actuació.
Davant de qualsevol variació substancial en el contingut del programa haurà de demanar-se autorització a la Direcció General d'Avaluació, Innovació i de la Qualitat Educativa i de la Formació Professional, i només en cas que hi haja aprovació expressa d'esta, emesa per escrit en el termini dels 30 dies següents a la data de presentació de la sol·licitud d'autorització, podrà executar-se el projecte d'acord amb les condicions de la sol·licitud cursada. En cas que no hi haja aprovació en l'esmentat termini, s'haurà d'entendre desestimada la sol·licitud formulada.
b) Aportar els recursos necessaris per al desplegament del programa en compliment de l'orde de convocatòria, la resolució d'aprovació i el projecte socioeducatiu presentat.
c) Justificar davant de la Direcció General d'Avaluació, Innovació i de la Qualitat Educativa i de la Formació Professional, l'adscripció de les subvencions als fins per als quals estes van ser atorgades, en els termes de l'article 47 del Text refós de la Llei d'Hisenda Pública de la Generalitat Valenciana, i en els terminis establits en l'article 11 de la present orde.
d) Sotmetre's a la supervisió dels programes per personal de la Conselleria d'Educació i a les actuacions de control financer que corresponguen legalment.
e) Facilitar l'assistència del personal docent i de coordinació dels programes de qualificació professional inicial a les reunions i trobades que siguen promogudes per la Conselleria d'Educació per a fer millor esta acció formativa.
f) Aportar, després de la finalització del projecte, la memòria de l'acció formativa, segons el model arreplegat com a annex II a la present orde, d'acord amb el que preveu l'article 22 de l'orde de la Conselleria d'Educació de 19 de maig de 2008, per la qual es regulen els programes de qualificació professional a la Comunitat Valenciana.
g) Comunicar a la Direcció General d'Avaluació, Innovació i la Qualitat Educativa i de la Formació Professional l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No percebre cap quantitat de l'alumnat que participa en el programa subvencionat.
i) Acreditar amb anterioritat a dictar-se la proposta de resolució de concessió que es troba al corrent de les seues obligacions tributàries i davant de la Seguretat Social.
j) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de tots els estats comptables i registres específics que exigisquen les bases reguladores de les subvencions, amb la finalitat de garantir l'adequat exercici de les facultats de comprovació i control.
k) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
l) Adoptar les mesures de difusió contingudes en l'apartat 4 de l'article 18 de la Llei General de Subvencions i en l'article 16 d'esta orde.
m) Procedir al reintegrament dels fons percebuts en els supòsits previstos en l'article 37 de la Llei General de Subvencions.
2. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el que disposa el títol IV de la Llei 38/2003, de 17 de novembre, General de Subvencions.
Article 13. Minoracions i reintegrament de l'ajuda concedida
1. L'alteració d'alguna de les característiques del projecte aprovat, l'incompliment d'algunes condicions establides en la resolució de concessió de la subvenció, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, o d'altres ingressos o recursos que, en el seu conjunt, superen el cost de l'activitat a desenrotllar pel beneficiari, podrà donar lloc a la minoració de la subvenció concedida.
En especial, a la vista de la documentació presentada, relativa al programa desenrotllat per l'entitat, es procedirà a la minoració de la subvenció concedida en els supòsits següents:
- No haver-se impartit la totalitat de les hores lectives aprovades per resolució. Es procedirà en este supòsit a la minoració proporcional de la subvenció concedida per a les parts A i B.
- Per baixes dels alumnes. Es realitzarà la minoració per este concepte, d'acord amb els criteris següents:
Durant la primera fase del programa de qualificació professional inicial, si es produïxen baixes d'alumnes, es permetrà donar d'alta nous participants fins a completar el nombre d'alumnes que establisca la resolució de concessió d'ajudes dins del termini de matrícula. Si no es fa això, s'aplicarà la minoració proporcional corresponent en la part B de la subvenció concedida per a la dita fase.
La segona fase començarà amb aquells alumnes que van finalitzar la primera, llevat que, sense sobrepassar el nombre que fixa la resolució de la primera fase, la Direcció General d'Avaluació, Innovació i Qualitat Educativa i de la Formació Professional autoritza la incorporació d'alumnes procedents d'altres programes de qualificació professional inicial. Si en la dita fase es produïx una disminució del nombre d'alumnes no imputable a l'entitat, només es minorarà la part B de la subvenció concedida per a la dita fase a partir de la tercera baixa.
- Per no haver-se justificat en els termes establits en la present orde i en la resolució de concessió d'ajudes la totalitat dels gastos subvencionats.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent procediment, que podrà finalitzar, si és el cas, acordant el reintegrament de les quantitats percebudes i l'exigència de l'interés de demora des del moment del pagament de la subvenció. En la tramitació del procediment es garantirà en tot cas el dret de la persona interessada a l'audiència.
En especial, es podrà revocar la subvenció concedida en els següents supòsits d'incompliment per part de l'entitat:
- Incompliment de la finalitat per a la qual va ser concedida la subvenció, o de les condicions imposades per a la seua concessió en l'aprovació de la programació.
- Percepció per part de l'entitat beneficiària de qualsevol quantitat econòmica procedent de l'alumnat que participa en els cursos.
- La falsedat de les dades contingudes en la declaració del gasto prevista en l'apartat onze de la present orde.
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris continguts de la present orde.
Si és el cas, correspondrà el reintegrament dels fons percebuts en els supòsits que s'inclouen en l'article 37 de la mencionada Llei 38/2003, de 17 de novembre, General de Subvencions, sense perjuí del que disposa el títol IV de la mateixa llei quant a infraccions i sancions administratives en matèria de subvencions.
Article 14. Documentació d'inici
1. Per a la primera fase
La presentació de la documentació d'inici es farà en el termini de 15 dies des de la data d'inici del curs davant la Direcció General d'Avaluació, Innovació i Qualitat Educativa i de la Formació Professional, d'acord amb el model que apareix en la pàgina web de la Conselleria d'Educació, que comprén els elements següents:
a) Relació de participants en el programa.
b) Documentació acreditativa d'haver subscrit i pagat l'assegurança d'accidents i de responsabilitat civil aportant la pòlissa de l'assegurança o la carta de garantia.
L'assegurança d'accidents dels alumnes es contractarà des de l'inici del programa i fins a la seua finalització i comprendrà almenys la següent cobertura i sempre sense franquícia:
- Assistència mèdica, farmacèutica i hospitalària per quantia il·limitada de qualsevol accident durant l'horari de realització del programa, incloent-hi el temps necessari per al desplaçament de l'alumne de la seua residència habitual al lloc d'impartició.
El desplaçament haurà de cobrir qualsevol mitjà de locomoció.
- Indemnització mínima de 12.020 euros per defunció i de 24.020 euros per invalidesa permanent derivats d'un accident en la realització del programa o en el desplaçament.
- Indemnització diària a l'alumne derivada d'un accident en la realització del programa que produïsca una impossibilitat d'assistència. El període serà des del sèptim dia de baixa i fins a un màxim d'un any. La indemnització mínima serà de 6'61 euros diaris.
Les quanties d'ambdós tipus d'indemnitzacions seran actualizables, si és el cas, en les respectives convocatòries anuals.
L'entitat estarà obligada a mantindre la cobertura en l'assegurança d'accidents durant tot el període de desenrotllament del programa en què l'alumne estiga d'alta.
c) Original o fotocòpia compulsada de la documentació acreditativa de la titulació i/o experiència professional de l'equip docent.
d) Altres documents que s'indiquen en les resolucions d'aprovació corresponents.
e) En la modalitat programes de qualificació professional inicial-especial, i en aquells programes d'aules o tallers de qualificació professional inicial o polivalents que integren fins a un màxim de dos alumnes amb necessitats educatives especials, es necessitaran els certificats de minusvalidesa i informes psicopedagògics originals o compulsats de data no anterior a 6 mesos comptats des de la data d'inici del programa, per al que es tindrà en compte l'aplicació de la normativa de protecció de dades de caràcter personal.
2. Per a la segona fase
Fins al 15 de gener de l'exercici següent al de l'inici del programa, les entitats promotores hauran de presentar en l'administració corresponent, segons la modalitat, els documents següents:
a) Certificació acreditativa d'estar al corrent de les obligacions tributàries -estatal i autonòmica- i davant de la Seguretat Social en aplicació dels articles 22 i 23 del Reial Decret 887/2006, de 21 de juliol, pel que s'aprova el Reglament de la Llei 38/2003, General de Subvencions.
b) Fitxa actualitzada de manteniment de tercers (en cas que hagueren experimentat variacions respecte de la primera fase).
c) Relació nominal actualitzada de l'alumnat a data 31 de desembre de cada any.
d) Relació d'empreses en què es té previst fer les pràctiques de treball (un màxim de 150 hores).
e) Escrit original, firmat i segellat, pel qual l'entitat promotora sense ànim de lucre es compromet a anticipar el gasto d'esta segona fase.
Article 15. Control, assistència i supervisió
1. Les entitats beneficiàries donaran compte mensualment de les altes i baixes de l'alumnat a la Direcció General d'Avaluació, Innovació i Qualitat Educativa i de la Formació Professional, i a la Inspecció Educativa.
2. El seguiment i la supervisió dels programes estarà a càrrec, al llarg de tota l'acció formativa, de personal de la Conselleria d'Educació i dels corresponents servicis d'inspecció.
Article 16. Difusió
1. Les entitats promotores faran constar en la publicitat (pòsters, cartells grans, tríptics, fullets informatius) i qualsevol campanya de premsa, oral o escrita, referida als programes de qualificació professional inicial, que les accions formatives se subvencionen a càrrec de fons procedents de la Generalitat i del Fons Social Europeu.
2. El material imprés s'ajustarà a les instruccions i models que a este efecte subministre la Direcció General d'Avaluació, Innovació i Qualitat Educativa i de la Formació Professional.
3. En les instal·lacions on es duguen a terme programes de qualificació professional inicial, es posarà en lloc visible la corresponent retolació que, segons model normalitzat a este efecte, facilite la Direcció General d'Avaluació, Innovació i Qualitat Educativa i de la Formació Professional.
4. Donada la percepció de fons procedents del Fons Social Europeu, s'aplicaran els articles 45 i 46 de la Llei 38/2003 relatius al control financer d'ajudes i de subvencions finançades totalment o parcialment a càrrec de fons comunitaris.
DISPOSICIONS TRANSITÒRIES
Primera. Calendari d'implantació
1. L'any acadèmic 2008-2009 s'implantarà el primer nivell dels programes de qualificació professional inicial en els centres docents i entitats autoritzats a este efecte, i deixaran d'impartir-se els programes de garantia social, regulats a partir de la Llei Orgànica 1/1990, de 3 d'octubre, d'Ordenació General del Sistema Educatiu. L'any acadèmic 2009-2010 s'implantarà el segon nivell en els centres docents i entitats autoritzats.
2. En el cas dels programes de garantia social de la modalitat per a alumnat amb necessitats educatives especials, de dos cursos acadèmics, la substitució podrà dur-se a terme per cursos i, per tant, la possibilitat d'obtindre subvenció respecte a programes de garantia social queda limitada al curs acadèmic 2009-2010 quant al segon i últim curs del programa de garantia social d'acord amb la regulació pròpia dels programes de garantia social.
Segona. Terminis de sol·licitud i resolució per al curs 2008-2009
Sense perjuici del que disposa la present orde, els terminis de sol·licitud de subvencions i de resolució corresponents al curs 2008/2009 podran ser objecte de temporització específica.
DISPOSICIÓ DEROGATÒRIA
Única
Queda derogada l'Orde conjunta d'11 de maig de 2005, de les conselleries de Cultura, Educació i Esport i d'Economia, Hisenda i Ocupació, per la que s'aproven les bases reguladores i el procediment general per a la concessió d'ajudes per al desenrotllament de programes de garantia social (DOGV núm. 5019, de 2/6/05), així com totes les disposicions que del mateix rang o d'un rang inferior s'oposen al que establix la present orde.
DISPOSICIONS FINALS
Primera. Competències d'execució
S'autoritza la Direcció General d'Avaluació, Innovació i Qualitat Educativa i de la Formació Professional a dictar les resolucions i instruccions que siguen necessàries per a l'execució del que disposa la present orde.
Segona. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 7 de juliol de 2008
El conseller d'Educació,
ALEJANDRO FONT DE MORA TURÓN
ANNEX I
Criteris per a la valoració de sol·licituds d'ajuda en els programes de qualificació professional inicial, previstos en esta orde
Tot projecte socioeducatiu presentat per entitats, a l'empara d'esta orde, junt amb la sol·licitud d'ajudes per al desenrotllament de programes de qualificació professional inicial, està subjecte a una doble valoració:
A. Valoració formal
B. Valoració material
A. Valoració formal
La valoració formal consistix en la comprovació que el projecte socioeducatiu presentat i la resta de la documentació complementària complix els requisits formals exigits per la normativa aplicable.
B. Valoració material
Serà aplicable en aquelles sol·licituds que hagen superat la valoració formal que es regula en esta orde i constarà dels apartats següents:

1. Trajectòria de l'entitat
En este apartat es tindran en compte els aspectes següents:
1.1 L'experiència de l'entitat en la impartició de programes de qualificació professional inicial o semblants i en el tractament d'alumnat amb dificultats d'aprenentatge i/o adaptació, col·lectius en risc d'exclusió, etc.
A este efecte es valoraran aspectes com els següents:
Que l'entitat tinga organitzada l'orientació acadèmica i professional i el suport de l'alumnat, no solament durant la realització del programa, sinó una vegada finalitzat este.
Que hi haja un pla d'orientació familiar per mitjà del qual s'ajude també les famílies de l'alumnat que ho requerisquen.
Que hi haja un pla de seguiment, supervisió i suport de l'alumnat, durant, almenys, l'any posterior a la conclusió del programa.
Que l'entitat, per mitjà de diversos mitjans (xarrades, visites a centres, empreses o altres entitats, cartelleres, fullets informatius, pàgina web, correu electrònic, SMS, etc.), mantinga informat l'alumnat sobre centres d'educació de persones adultes, instituts, empreses del sector professional corresponent, servicis d'ocupació i de mediació laboral, accions d'informació, orientació i formació dels sindicats i organitzacions empresarials, etc., amb vista a afavorir la seua prossecució d'estudis o la seua inserció laboral.
Que l'entitat gestione una borsa de treball relativa a la qualificació o qualificacions professionals impartides i per mitjà dels contactes adequats amb empreses del sector de la zona.
Que hi haja un pla de prossecució d'estudis per a l'alumnat, d'acord amb el nivell inicial de l'alumnat i de la programació d'objectius previstos respecte al pla.
Que l'entitat mantinga, si és el cas, una relació activa amb els centres d'ensenyança de la zona, en què l'alumnat del programa o programes impartits per esta puguen completar i prosseguir estudis.
Esta experiència s'haurà d'acreditar documentalment, i es valorarà de la manera següent:

1.2 La prossecució d'estudis per part de l'alumnat una vegada superat el primer nivell dels programes de qualificació professional inicial: matriculació en una EPA per a cursar el nivell destinat a l'obtenció del Graduat Escolar en Secundària; matriculació en cicles formatius de grau mitjà; obtenció del Graduat Escolar en Secundària; superació d'algun cicle formatiu.
L'entitat obtindrà puntuació exclusivament per un únic apartat de l'escala següent:

1.3 La inserció laboral de l'alumnat es valorarà d'acord amb l'escala següent:

Els resultats corresponents a la prossecució d'estudis (1.2) i a la inserció laboral (1.3) obtinguts per l'entitat es valoraran en referència amb el curs que per lliure elecció decidisca l'entitat entre els quatre cursos anteriors a aquell per al qual es formula la sol·licitud del programa, sense que es puga tindre en consideració el curs immediatament anterior a aquell per al qual se sol·licita el programa. S'admetrà com a màxim el nombre total d'alumnes que finalitzaren els programes impartits (de garantia social -PGS- o programes de qualificació professional inicial) en el curs triat per l'entitat, segons la còpia de l'acta o actes acadèmiques que acrediten esta circumstància.
La documentació que s'haurà d'aportar és la següent:
- Còpies dels documents justificatius de la prossecució d'estudis de l'alumnat corresponents al curs triat per l'entitat entre els quatre anteriors al de l'inici del programa sol·licitat: còpies d'actes, matrícules, certificats o títols.
- Còpies dels contractes laborals subscrits corresponents al curs triat per l'entitat entre els quatre anteriors al de l'inici del programa sol·licitat. Per a acreditar la inserció, els contractes hauran de ser a jornada completa i de duració igual o superior a tres mesos, o de 6 mesos de duració si són a temps parcial, i hauran d'estar relacionats amb la qualificació o qualificacions objecte del programa de referència o amb la família professional d'esta o guardar vincle des del punt de vista de l'exercici professional.
La prossecució d'estudis o inserció laboral de cada alumne amb necessitats educatives especials es considerarà, a l'efecte de càlcul per als subapartats 1.2 i 1.3, com a doble a la dels alumnes sense estes característiques.
Les entitats promotores de programes d'iniciació professional inicial especial o dels anteriors programes de garantia social per a alumnat amb necessitats educatives especials podran aportar com a documentació acreditativa de prossecució d'estudis la matrícula i/o certificats d'assistència i aprofitament en centres ocupacionals, tallers d'inserció o altres accions formatives de caràcter ocupacional per mitjà de les quals este alumnat puga millorar la seua formació professional i empleabilitat.
La valoració final en l'apartat 1. Trajectòria serà el resultat de calcular la mitjana aritmètica de les puntuacions obtingudes en cada un dels seus subapartats.
2. Infraestructura
Els indicadors susceptibles de valoració en este apartat són els següents:
2.1 Instal·lacions: aules i instal·lacions disponibles i suficients perquè l'entitat puga impartir els programes sol·licitats sense que es produïsca solapament de mitjans:
- Una aula per programa, que tindrà un mínim de 30 metres quadrats per a grups de 15 alumnes.
- Un taller per a realitzar la formació pràctica de cada qualificació, d'acord amb el que indica respecte d'això en el reial decret corresponent.
2.2 Equipament: quantitat i qualitat dels equips utilitzats i la seua idoneïtat en relació amb la qualificació o qualificacions del programa, d'acord amb el que s'indica respecte d'això en el reial decret corresponent i el nombre d'alumnes proposat.
- Estat de conservació i grau d'obsolescència o innovació dels equips.
- Mobiliari docent per a 15 places d'adults, a més dels elements auxiliars.
- Idoneïtat del mobiliari destinat a l'alumnat en relació amb les tasques que s'han d'exercir.
- Quantitat i suficiència dels materials en relació amb el nombre d'alumnes proposat.
- Adequació i disponibilitat del material fungible respecte al programa sol·licitat.
3 Condicions ambientals, higièniques i de seguretat:
- Nivell d'il·luminació.
- Ventilació i climatització.
- Lavabos i servicis higienicosanitaris en un nombre adequat a la capacitat del centre.
- Condicions higièniques, acústiques, d'habitabilitat i de seguretat, exigides per la legislació vigent.
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
- Mesures de seguretat, tant de locals com de maquinària (acústiques, òptiques).
L'escala de puntuacions aplicable en cada un dels subapartats de l'apartat 2 és la següent:

Després de valorar separadament cada un dels subapartats (instal·lacions, equipament i condicions), s'exigirà una puntuació mínima de dos punts en cada un d'estos, i, en tot cas, s'haurà de complir la normativa vigent en matèria de prevenció de riscos. En cas contrari, es denegarà la sol·licitud d'impartició del programa per no tindre els requisits mínims exigibles d'infraestructura.
En cas de superar els mínims descrits, la valoració final en l'apartat 2. INFRAESTUCTURA serà el resultat de calcular la mitjana aritmètica de la puntuació aconseguida en cada un dels subapartats.
3. Recursos tecnicopedagògics
Els recursos tecnicopedagògics es valoraran d'acord amb els indicadors que s'indiquen a continuació:
3.1. Disseny curricular del programa. En este subapartat es valorarà:
- El grau en què el disseny curricular del programa garantisca l'èxit dels objectius finals plantejats en el projecte presentat, en funció que, en finalitzar el curs, l'alumnat haja adquirit la formació corresponent a una qualificació professional de nivell 1 completa o més, la maduració personal i la preparació necessària per a la prossecució d'estudis o, si és el cas, la reinserció laboral.
- El grau de creativitat amb dissenys polivalents que incloguen més d'una qualificació completa.
- El grau d'innovació i introducció de noves tecnologies en els continguts teoricopràctics del programa sol·licitat.
- La inclusió en el programa de mòduls complementaris amb continguts de la mateixa família professional o diferent, a fi d'augmentar les expectatives d'ocupació de l'alumnat.
- La qualitat en la programació dels mòduls formatius de caràcter general, de formació i orientació laboral, de prevenció de riscos laborals i qualitat mediambiental, els optatius, així com de l'acció tutorial prevista.
- La viabilitat i qualitat del programa formatiu per al mòdul de formació en centres de treball.
- Planificació i estratègies per a la millora de l'empleabilitat de l'alumnat i elaboració personal del projecte de prossecució d'estudis i d'inserció laboral.
Es baremarà d'acord amb l'escala següent:

Metodologia d'impartició. En este subapartat es tindrà en compte:
- La idoneïtat de la metodologia proposada i la seua adequació als objectius del programa, la qualificació o qualificacions professionals que la integren i les característiques de l'alumnat.
- Les característiques de la intervenció educativa, ús de noves tecnologies, agrupaments flexibles, treball en equip i per projectes, etc.
- L'acció tutorial i orientació personalitzada a cada alumne.
- El grau de diversificació metodològica que permeta el treball autònom i l'autoaprenentatge.
- Les corresponents adaptacions curriculars dels mòduls de caràcter general, en funció de la modalitat o dels destinataris del programa.
- Es baremarà d'acord amb l'escala següent:

3.3 Professorat
La titulació acadèmica del professorat serà l'establida per l'Orde de la Conselleria d'Educació, de 19 de maig de 2008, per la qual es regulen els programes de qualificació professional inicial a la Comunitat Valenciana segons la seua modalitat, nivell i qualificació professional a impartir.
En este apartat es valora l'experiència professional demostrada per l'equip docent en conjunt en relació amb la qualificació, modalitat, destinataris o matèria a impartir en el programa, d'acord amb l'escala següent:

Després de valorar separadament cada un dels subapartats (instal·lacions, metodologia, professorat), s'exigirà una puntuació mínima de dos punts en els subapartats 3.1 Instal·lacions i 3.2 Metodologia. En cas contrari, es denegarà la sol·licitud d'impartició del programa per no tindre els requisits mínims exigibles en recursos pedagògics.
En cas de superar els mínims descrits, la valoració final en l'apartat 3. RECURSOS TECNICOPEDAGÒGICS serà el resultat de calcular la mitjana aritmètica de la puntuació aconseguida en cada un dels subapartats.
4. Adequació i oportunitat
Es valorarà de manera individualitzada cada un dels indicadors següents:
4.1 Capacitat de l'entitat per a garantir la disponibilitat dels recursos humans i materials especificats en el projecte socioeducatiu, amb anterioritat al començament previst del curs i oportunitat territorial d'autoritzar el programa.
Es denegaran per este motiu totes les sol·licituds de l'entitat que sobrepassen la seua capacitat organitzativa, de manera que s'adeqüe la programació anual d'accions formatives concedida a l'entitat amb la seua capacitat formativa real.
L'indicador anterior es correlacionarà necessàriament amb l'oportunitat territorial, de manera que s'ha de tindre en compte l'existència de programes semblants existents en la mateixa localitat, comarca o zona amb millor puntuació.

4.2 Grau de compliment de les obligacions contretes en la convocatòria anterior, pel que fa a la impartició de la programació aprovada i en les condicions previstes en el projecte socioeducatiu i/o previstes en la resolució d'aprovació, i a la vista de l'informe de la inspecció educativa.
Es tindran en compte, per a valorar este indicador, les renúncies als cursos programats i els motius al·legats per l'entitat que justifiquen esta circumstància, així com aquells casos d'incompliment real d'impartició de programes que no han sigut objecte de comunicació per l'entitat.
Es considerarà incompliment greu de l'entitat i, per tant, es valorarà este indicador negativament, en el supòsit de no haver impartit, en les condicions fixades en la normativa vigent, un percentatge igual o superior al 50% dels programes autoritzats favorablement a l'entitat en la convocatòria de l'exercici anterior.

Els indicadors corresponents a l'apartat 4. Adequació i oportunitat no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). No obstant això, seran motiu de denegació de la sol·licitud presentada si, després de la baremació, algun d'estos obté valoració negativa (puntuació 0).
IV. Valoració final del procés d'avaluació
Les sol·licituds que superen els llindars mínims indicats en la present orde obtindran una valoració final que serà el resultat de ponderar la puntuació dels diferents apartats, de la manera següent:

La puntuació final determinarà l'orde de prioritat d'aprovació de les accions fins a esgotar el pressupost assignat.
ANNEX II
Esquema genèric per a elaborar la memòria final
- Portada: dades significatives
- Sumari paginat.
- Presentació breu de les pàgines que hi ha a continuació.
I. Justificació global del Programa de Qualificació Professional Inicial (breu, perquè ja ha sigut tractada en el projecte inicial)
II. L'equip educatiu
1. Composició, titulació i responsabilitats.
2. Tasques prèvies a l'inici del curs: coneixement de la zona i de l'alumnat, adaptació del programa.
3. Coordinació de l'equip educatiu: reunions, tasques de revisió, etc.
III. Alumnat
1. Difusió del programa, selecció i admissió (condicionants, procés, criteris).
2. Evolució de la matrícula al llarg del curs: anàlisi de les principals causes d'absentisme. Mesures adoptades per a l'absentisme.
3. Caracterització dels alumnes del programa. Mapa sociològic.
IV. Instal·lacions
1. Descripció de la infraestructura i dels espais. Reformes de condicionament. Pla.
2. Relació de maquinària, ferramentes i utillatge.
3. Necessitats.
V. Organització i metodologia
1. Jornada, horari (total i per àrees) i calendari.
2. Metodologia global del curs (grups de treball, tipus d'organització, canals d'informació).
3. Criteris i instruments d'avaluació d'empleats (proves, entrevistes, treballs, exàmens...).
VI. Relacions que s'han desenrotllat
6.1. De connexió amb l'entorn.
6.2. Amb empreses i empresaris del perfil professional.
6.3. Amb altres programes de qualificació professional inicial o projectes semblants.
VII. Avaluació de resultats
7.1. En el pla socioeducatiu.
7.2. En el pla laboral.
7.3. Relació entre recursos i resultats.
VIII. Conclusions i propostes de millora
IX. Balanç econòmic
X. Annex